Νούνιο Φερνάντεθ

Ο Νούνιο Φερνάνδεθ, ισπαν.: Nuño Fernández (άκμασε 920–27) ήταν ευγενής του βασιλείου του Λεόν. Κατείχε και τις δύο κομητείες του Μπούργος (από το 920 περίπου) και της Καστίλης (πριν από το 926) στα ανατολικά του βασιλείου.

Βιογραφία 
Ήταν πιθανώς ο αδελφός του Γκονθάλο Φερνάντεθ, ο οποίος ήταν κόμης του Μπούργος και της Καστίλης μέχρι τουλάχιστον το 915. Αν και τα αρχεία είναι πολύ σπάνια για να είμαστε σίγουροι, ο Nούνιo πιθανότατα διαδέχθηκε τον αδελφό του στο Μπούργος, αλλά όχι στην Καστίλη, όπου ένας κόμης ονόματι Φερνάνδο ήταν στην εξουσία το 917.  Ένας κόμης ονόματι Ροδρίγο Φερνάντεθ, που αναφέρεται σε καταστατικό του 926, κατά τα άλλα άγνωστος, μπορεί να είναι μικρότερος αδελφός του Nούνιo. 

Σύμφωνα με το Anales Castellanos Primeros, το 912 ο βασιλιάς Γκαρθία Α΄ του Λεόν έδωσε σε τρεις κόμητες την ευθύνη για την επανεποικισμό των εδαφών της νότιας Καστίλης μέχρι τον ποταμό Δούρο (Duero): τον κόμη Γκονθάλο Τέγιεθ του Λανταρόν, τον κόμη Mούνιο Νούνιεθ της Καστίλης και τον Γκονθάλο Φερνάντεθ. Είναι πιθανό ότι ο μικρότερος αδελφός του Γκονθάλo, Nούνιo, συμμετείχε επίσης σε αυτή τη σημαντική πράξη επανεγκατάστασης. Ο Γκονθάλo ήταν υπεύθυνος για την ίδρυση των πόλεων Άθα, Κλούνια και Σαν Εστεβάν.  Έχει προταθεί ότι ο Γκονθάλο και ο Νούνιο είχαν σχεδιάσει το πραξικόπημα, που ανάγκασε τον Αλφόνσο Γ' να παραιτηθεί, και να βάλει τον Γκαρσία στο θρόνο το 910. 

Το 920 ο Nούνιo και δύο άλλοι κόμητες, ο Φερνάνδο Ανσούρεθ και ο Aβολμόνδαρ Άλβo, μαζί με τον γιο του τελευταίου, Ντιέγo, αψήφησαν τον βασιλιά Oρδόνιο Β¨΄ και αρνήθηκαν να συμμετάσχουν σε έναν αμυντικό πόλεμο ενάντια στο χαλιφάτο της Κόρδοβα. Ο βασιλιάς τους κάλεσε στο Tεβούλαρ (μία άγνωστη τοποθεσία) στον ποταμό Σαριόν και τους έβαλε στη φυλακή.  

Αν και ο Νούνιο ήταν κόμης την εποχή της φυλάκισής του, η κομητεία του δεν κατονομάζεται στις πηγές της εποχής. Μάλλον ήταν το Μπούργος. Το παλαιότερο σωζόμενο έγγραφο που τον ονομάζει κόμη του Μπούργος προέρχεται από τα αρχεία του μοναστηριού του Σαν Πέδρο δε Καρδένια και χρονολογείται στις 13 Σεπτεμβρίου 922, μετά την αποφυλάκισή του.  Ένα άλλο έγγραφο από το Σαν Πέδρo με ημερομηνία 25 Φεβρουαρίου 926, στις αρχές της βασιλείας του Aλφόνσο Δ΄, δείχνει ότι ο Nούνιo είχε αποκτήσει την κομητεία της Καστίλης κάποια στιγμή μετά το 922.  Ένα έγγραφο της 26ης Μαρτίου 927 που καταγράφει μία δικαστική υπόθεση, που αφορούσε το μοναστήρι της Σάντα Μαρία δελ Πουέρτo στο λιμάνι της Σαντόνια χρονολογείται στη βασιλεία του κόμη Nούνιo και του βασιλιά Aλφόνσο Φρόιλαθ. Αυτός ο Αλφόνσος, εξάδελφος του Αλφόνσο Δ', κυβερνούσε τα βόρεια του βασιλείου, προφανώς με την υποστήριξη του εξαδέλφου του. 

Ο Nούνιo δεν αναφέρεται μετά το 927. Αντικαταστάθηκε ως κόμης της Καστίλης από τον Φερνάνδο Ανσούρεθ, ο οποίος ήταν στην εξουσία το αργότερο την 1η Οκτωβρίου 929.  Ο επόμενος γνωστός κόμης του Μπούργος ήταν ο Γκουτιέρ Νούνιεθ, που καταγράφτηκε την 1η Μαρτίου 931. Πιθανότατα ήταν γιος και διάδοχος του Nούνιo. Οι κομητείες, που διαιρέθηκαν μετά το τέλος του Γκονθάλο, ενώθηκαν ξανά υπό τον Νούνιο και διαιρέθηκαν ξανά μετά το τέλος του.

Σημειώσεις

Πηγές 
 Márquez-Sterling, Manuel (1980). Fernán González, First Count of Castile: The Man and the Legend. Romance Monographs.
 Martínez Díez, Gonzalo (2005). El Condado de Castilla (711–1038): la historia frente a la leyenda. Vol. 1. Valladolid: Marcial Pons Historia.

Οίκος Μπένι Μαμαδούνα